पंचकूला। देश की रक्षा के लिए अपने प्राणों की आहुति देने वाले कई शहीदों के परिवार पंचकूला में रहते हैं। यह शहरवासियों के लिए गर्व की बात है। उन शहीदों की शान और सम्मान के लिए शहीदी मेला लगाया जाना चाहिए। यह बात हरियाणा पुलिस के महानिदेशक (डीजीपी) रंजीव दलाल ने कही। दलाल सोमवार को शहीद मेजर संदीप सागर के शहीदी दिवस पर सेक्टर-17/18 के चौक पर उनके शहीदी स्मारक पर श्रद्धांजलि देने पहुंचे थे। उन्होंने बताया कि शहीदी मेले के लिए उन्होंने प्रशासनिक अधिकारियों से बात की है। जिस तरह प्रशासन कई महत्वपूर्ण दिवस पर मेले का आयोजन करता है, ठीक उसी तरह से शहीदी मेला आयोजित किया जा सकता है। मेले से छात्रों और नवयुवकों में देशभक्ति की भावना पैदा होगी। डीजीपी ने शहीद मेजर संदीप सागर को भावभीनी श्रद्धांजलि दी। इस अवसर पर शहीद के पिता प्रो. हरबंस लाल और उनकी माता रक्षा देवी ने भी श्रद्धासुमन अर्पित किए। शहीद मेजर संदीप सागर 25 जून 1999 को कश्मीर में आतंकवादियों से लोहा लेते हुए शहीद हुए थे।